## Uredba o unutarnjem ustrojstvu Državnog zavoda za mjeriteljstvo

### NN 104/2006 (20.9.2006.), Uredba o unutarnjem ustrojstvu Državnog zavoda za mjeriteljstvo

# VLADA REPUBLIKE HRVATSKE

**2344**

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 48/99, 15/2000, 127/2000,59/2001 i
199/2003), Vlada Republike Hrvatske je na sjednici održanoj 14. rujna 2006.
godine donijela

## UREDBU

### O UNUTARNJEM USTROJSTVU DRŽAVNOG ZAVODA ZA MJERITELJSTVO

I. OPĆE ODREDBE

Članak 1.

Ovom Uredbom uređuje se unutarnje ustrojstvo Državnog zavoda
za mjeriteljstvo (u daljnjem tekstu: Zavod), nazivi unutarnjih ustrojstvenih
jedinica u sastavu Zavoda, poslovi koji se obavljaju u okviru tih ustrojstvenih
jedinica, način upravljanja tim jedinicama, te okvirni broj službenika i
namještenika Zavoda.

II. UNUTARNJE USTROJSTVO ZAVODA

Članak 2.

Za obavljanje upravnih i drugih stručnih poslova iz djelokruga Zavoda
ustrojavaju se unutarnje ustrojstvene jedinice:
1. Kabinet ravnatelja
2. Služba za mjeriteljstvo
3. Služba za pravne, kadrovske i opće poslove
4. Služba za plemenite kovine i homologaciju
5. Samostalni odjel za temeljno mjeriteljstvo
6. Samostalni odjel za mjeriteljsku inspekciju
7. Samostalni odjel za unutarnju reviziju.

III. DJELOKRUG UNUTARNJIH USTROJSTVENIH JEDINICA U SASTAVU ZAVODA

1. KABINET RAVNATELJA

Članak 3.

Kabinet ravnatelja obavlja stručne i administrativne poslove za službene potrebe
ravnatelja, protokolarne poslove za ravnatelja i pomoćnika ravnatelja koji ga
zamjenjuje, poslove u vezi sa sredstvima javnog priopćavanja, poslove u vezi
predstavki i pritužbi građana, poslove u odnosima s Vladom Republike Hrvatske i
Hrvatskim saborom te njihovim radnim tijelima, poslove u odnosima s drugim
tijelima državne uprave i pravnim osobama koje imaju javne ovlasti iz djelokruga
Zavoda, te druge stručne i administrativne poslove za službene potrebe
ravnatelja.

2. SLUŽBA ZA MJERITELJSTVO

Članak 4.

Služba za mjeriteljstvo obavlja upravne i stručne poslove koji se odnose na
provođenje zakona i drugih propisa iz područja mjeriteljstva, kao što su:
provođenje postupaka tipnog ispitivanja mjerila, ovlašćivanja pravnih osoba i
servisa, ovjeravanja mjerila, ispitivanja pakovina, umjeravanja mjerila i radnih
etalona, analiza potreba i stanja iz područja mjeriteljstva, planiranje i razvoj
mjeriteljske djelatnosti u Republici Hrvatskoj, te vođenje potrebnih evidencija.
Za obavljanje poslova iz djelokruga Službe ustrojavaju se:
2.1. Odjel za mjeriteljstvo
2.2. Odjel mjeriteljskih poslova – Područna jedinica Zagreb
2.3. Odjel mjeriteljskih poslova – Područna jedinica Rijeka
2.4. Odjel mjeriteljskih poslova – Područna jedinica Split
2.5. Odjel mjeriteljskih poslova – Područna jedinica Osijek
2.6. Odjel za informatičku tehnologiju u mjeriteljstvu i mjerila u zdravstvu i
veterinarstvu.

***2.1. Odjel za mjeriteljstvo***

Članak 5.

Odjel za mjeriteljstvo obavlja upravne i stručne poslove koji se odnose na
provođenje zakona i drugih propisa iz područja mjeriteljstva, kao što su:
analiza potreba i stanja, planiranje i razvoj mjeriteljske djelatnosti u
Republici Hrvatskoj, suradnja u izradi pod­zakonskih akata iz područja
mjeriteljstva, provođenje postupka tipnog ispitivanja mjerila, ovlašćivanja
pravnih osoba i servisa, suradnja s međunarodnim organizacijama, te vođenje
propisanih evidencija.
Za obavljanje poslova iz djelokruga Odjela ustrojavaju se:
2.1.1. Odsjek za mjeriteljstvo
2.1.2. Odsjek za projekte međunarodne tehničke pomoći.

*2.1.1. Odsjek za mjeriteljstvo*

Članak 6.

Odsjek za mjeriteljstvo obavlja upravne i stručne poslove koji se odnose na
provođenje zakona i drugih propisa iz područja mjeriteljstva, kao što su analiza
potreba i stanja, planiranje i razvoj mjeriteljske djelatnosti u Republici
Hrvatskoj, suradnja u izradi pod­zakonskih akata iz područja mjeriteljstva,
provođenje postupka tipnog ispitivanja mjerila, ovlašćivanja pravnih osoba i
servisa, te vođenje propisanih evidencija.

*2.1.2. Odsjek za projekte međunarodne tehničke pomoći*

Članak 7.

Odsjek za projekte međunarodne tehničke pomoći obavlja: poslove provedbe
programa ili djela programa Europske unije u Republici Hrvatskoj i provedbe
projekata financiranih iz sredstava zajmova i darovnica Republici Hrvatskoj iz
ostalih inozemnih izvora sukladno međunarodno preuzetim obvezama Republike
Hrvatske; poslove izrade podloga za projekte uključivanja u međunarodne
institucije u području mjeriteljstva; obavlja pripreme za sklapanje međunarodnih
ugovora; poslove pripreme međunarodnih dokumenata u pitanjima međunarodne
suradnje u području mjeriteljstva; poslove vezane uz korištenje sredstava i
provedbu projekata Europske unije financiranih iz sredstava zajmova ili
darovnica Republici Hrvatskoj iz ostalih inozemnih izvora sukladno međunarodno
preuzetim obvezama Republike Hrvatske.
Odsjek osigurava tehnički nadzor nad provedbom projekata; koordinira rad
ustrojstvenih jedinica Zavoda uključenih u pro­vedbu projekata Europske unije iz
područja mjeriteljstva; poslove koordinacije i izrade konačnih projekata iz tog
područja, te obavlja prevoditeljske poslove.

***2.2. Odjel mjeriteljskih poslova – Područna jedinica Zagreb***

Članak 8.

Odjel mjeriteljskih poslova – Područna jedinica Zagreb obav­lja upravne i
stručne poslove koji se odnose na provođenje zakona i drugih propisa iz područja
mjeriteljstva, kao što su ovjeravanje mjerila, umjeravanje mjerila i radnih
etalona, ispitivanje sukladnosti mjerila s propisanim tehničkim i mjeriteljskim
propisima, ispitivanje pakovina, vođenje propisanih evidencija, te po potrebi
sudjeluje u postupcima tipnog ispitivanja mjerila i postupcima ovlašćivanja
pravnih osoba i servisa.
Za obavljanje poslova iz djelokruga Odjela ustrojavaju se:
2.2.1. Odsjek za mjerila mehaničkih veličina i ispitivanje pakovina
2.2.2. Odsjek za mjerila električnih veličina.

*2.2.1. Odsjek za mjerila mehaničkih veličina i ispitivanje pakovina*

Članak 9.

Odsjek za mjerila mehaničkih veličina i ispitivanje pakovina provodi ovjeravanje
mjerila mehaničkih veličina i ispitivanje pakovina, umjeravanje mjerila
mehaničkih veličina i radnih etalona, vodi propisanu dokumentaciju o ovjeravanju
i ispitivanju pakovina, te po potrebi sudjeluje u postupcima tipnog ispitivanja
mjerila mehaničkih veličina i postupcima ovlašćivanja pravnih osoba i servisa.
U Odsjeku za mjerila mehaničkih veličina i pakovina ustrojavaju se:
2.2.1.1. Pododsjek za mjerila mehaničkih veličina
2.2.1.2. Pododsjek za ispitivanje pakovina.

2.2.1.1. Pododsjek za mjerila mehaničkih veličina

Članak 10.

Pododsjek za mjerila mehaničkih veličina provodi ovjeravanje mjerila mase,
obujma, tlaka, temperature i duljine, umjeravanje mjerila mase, obujma, tlaka,
temperature, duljine i umjeravanje radnih etalona, vodi propisanu dokumentaciju
o ovjeravanju, te po potrebi sudjeluje u postupcima tipnog ispitivanja mjerila
mase, obujma, tlaka, temperature i duljine i postupcima ovlašćivanja pravnih
osoba i servisa.

2.2.1.2. Pododsjek za ispitivanje pakovina

Članak 11.

Pododsjek za ispitivanje pakovina provodi ispitivanje pakovina i vodi ispitnu
dokumentaciju o ispitivanju pakovina.

*2.2.2. Odsjek za mjerila električnih veličina*

Članak 12.

Odsjek za mjerila električnih veličina provodi ovjeravanje mjerila električnih
veličina, umjeravanje mjerila električnih veličina i radnih etalona, vodi
propisanu dokumentaciju o ovjeravanju, te po potrebi sudjeluje u postupcima
tipnog ispitivanja mjerila električnih veličina i postupcima ovlašćivanja
pravnih osoba i servisa.

***2.3. Odjel mjeriteljskih poslova – Područna jedinica Rijeka***

Članak 13.

Odjel mjeriteljskih poslova – Područna jedinica Rijeka obavlja upravne i stručne
poslove koji se odnose na provođenje zakona i drugih propisa iz područja
mjeriteljstva, kao što su: ovjeravanje mjerila, umjeravanje mjerila i radnih
etalona, ispitivanje sukladnosti mjerila s propisanim tehničkim i mjeriteljskim
zahtjevima, ispitivanje pakovina, vođenje propisanih evidencija, te po potrebi
sudjeluje u postupcima tipnog ispitivanja mjerila i postupcima ovlašćivanja
pravnih osoba i servisa.
Za obavljanje poslova iz djelokruga Odjela ustrojavaju se:
2.3.1. Odsjek za mjerila mase, obujma i tlaka
2.3.2. Odsjek za ostala mjerila.

*2.3.1. Odsjek za mjerila mase, obujma i tlaka*

Članak 14.

Odsjek za mjerila mase, obujma i tlaka provodi ovjeravanje mjerila mase, obujma
i tlaka, umjeravanje mjerila mase, obujma i tlaka i umjeravanje radnih etalona,
vodi propisanu dokumentaciju o ovjeravanju, te po potrebi sudjeluje u postupcima
tipnog ispitivanja mjerila mase, obujma i tlaka i postupcima ovlašćivanja
pravnih osoba i servisa.

*2.3.2. Odsjek za ostala mjerila*

Članak 15.

Odsjek za ostala mjerila provodi ovjeravanje mjerila temperature, duljine i
električnih veličina, umjeravanje mjerila temperature, duljine i električnih
veličina i umjeravanje radnih etalona, ispitivanje pakovina, vodi propisanu
dokumentaciju o ovjeravanju i ispitivanju pakovina, te po potrebi sudjeluje u
postupcima tipnog ispitivanja mjerila temperature, duljine i električnih
veličina i postupcima ovlašćivanja pravnih osoba i servisa.

***2.4. Odjel mjeriteljskih poslova – Područna jedinica Split***

Članak 16.

Odjel mjeriteljskih poslova – Područna jedinica Split obavlja upravne i stručne
poslove koji se odnose na provođenje zakona i drugih propisa iz područja
mjeriteljstva, kao što su: ovjeravanje mjerila, umjeravanje mjerila i radnih
etalona, ispitivanje sukladnosti mjerila s propisanim tehničkim i mjeriteljskim
zahtjevima, ispitivanje pakovina, vođenje propisanih evidencija, te po potrebi
sudjeluje u postupcima tipnog ispitivanja mjerila i postupcima ovlašćivanja
pravnih osoba i servisa.
Za obavljanje poslova iz djelokruga Odjela ustrojavaju se:
2.4.1. Odsjek za mjerila mehaničkih veličina i ispitivanje pakovina
2.4.2. Odsjek za mjerila električnih veličina.

*2.4.1. Odsjek za mjerila mehaničkih veličina i ispitivanje pakovina*

Članak 17.

Odsjek za mjerila mehaničkih veličina i ispitivanje pakovina provodi ovjeravanje
mjerila mehaničkih veličina i ispitivanje pakovina, umjeravanje mjerila
mehaničkih veličina i radnih etalona, vodi propisanu dokumentaciju o ovjeravanju
i ispitivanju pakovina, te po potrebi sudjeluje u postupcima tipnog ispitivanja
mjerila mehaničkih veličina i postupcima ovlašćivanja pravnih osoba i servisa.

*2.4.2. Odsjek za mjerila električnih veličina*

Članak 18.

Odsjek za mjerila električnih veličina provodi ovjeravanje mjerila električnih
veličina, umjeravanje mjerila električnih veličina i radnih etalona, vodi
propisanu dokumentaciju o ovjeravanju, te po potrebi sudjeluje u postupcima
tipnog ispitivanja mjerila električnih veličina i postupcima ovlašćivanja
pravnih osoba i servisa.

***2.5. Odjel mjeriteljskih poslova – Područna jedinica Osijek***

Članak 19.

Odjel mjeriteljskih poslova – Područna jedinica Osijek obavlja upravne i stručne
poslove koji se odnose na provođenje zakona i drugih propisa iz područja
mjeriteljstva, kao što su: ovjeravanje mjerila, umjeravanje mjerila i radnih
etalona, ispitivanje sukladnosti mjerila s propisanim tehničkim i mjeriteljskim
zahtjevima, ispitivanje pakovina, vođenje propisanih evidencija, te po potrebi
sudjeluje u postupcima tipnog ispitivanja mjerila i postupcima ovlašćivanja
pravnih osoba i servisa.
Za obavljanje poslova iz djelokruga Odjela ustrojavaju se:
2.5.1. Odsjek za mjerila mase, obujma i tlaka
2.5.2. Odsjek za ostala mjerila.

*2.5.1. Odsjek za mjerila mase, obujma i tlaka*

Članak 20.

Odsjek za mjerila mehaničkih veličina provodi ovjeravanje mjerila mase, obujma i
tlaka, umjeravanje mjerila mase, obujma i tlaka i umjeravanje radnih etalona,
vodi propisanu dokumentaciju o ovjeravanju, te po potrebi sudjeluje u postupcima
tipnog ispitivanja mjerila mase, obujma i tlaka i postupcima ovlašćivanja
pravnih osoba i servisa.

*2.5.2. Odsjek za ostala mjerila*

Članak 21.

Odsjek za ostala mjerila provodi ovjeravanje mjerila temperature, duljine, vlage
žitarica i električnih veličina, umjeravanje mjerila temperature, duljine, vlage
žitarica i električnih veličina i umjeravanje radnih etalona, ispitivanje
pakovina, vodi propisanu dokumentaciju o ovjeravanju i ispitivanju pakovina, te
po potrebi sudjeluje u postupcima tipnog ispitivanja mjerila temperature,
duljine, vlage žitarica i električnih veličina i postupcima ovlašćivanja pravnih
osoba i servisa.

***2.6. Odjel za informatičku tehnologiju u mjeriteljstvu i za mjerila u zdravstvu
i veterinarstvu***

Članak 22.

Odjel za informatičku tehnologiju u mjeriteljstvu i za mjerila u zdravstvu i
veterinarstvu obavlja poslove ispitivanja tipa i ovjeravanja programski
upravljanih mjerila, poslove vrednovanja i razvoja programske podrške programski
upravljanih mjerila, ispitivanja tipa mjerila te razvoj postupaka i metoda
ispitivanja mjerila u zdravstvu i veterinarstvu, vodi propisanu evidenciju te
sudjeluje u izradi propisa iz djelokruga Odjela. Odjel nadalje sudjeluje u radu
odbora međunarodnih i europskih organizacija u području razvoja i ispitivanja
programske podrške za mjerila, prati razvoj tehnologija na području programske
podrške u mjeriteljstvu, surađuje s međunarodnim organizacijama i državnim
tijelima te ustanovama Republike Hrvatske u području mjerila u zdravstvu i
veterinarstvu. U Odjelu se prati stanje i predlažu mjere za zakonito i stručno
obavljanje poslova u području rada Odjela.
Za obavljanje poslova iz djelokruga rada Odjela ustrojavaju se:
2.6.1. Odsjek za informatičku tehnologiju u mjeriteljstvu
2.6.2. Odsjek za mjerila u zdravstvu i veterinarstvu.

*2.6.1. Odsjek za informatičku tehnologiju u mjeriteljstvu*

Članak 23.

Odsjek za informatičku tehnologiju u mjeriteljstvu obavlja poslove ispitivanja
tipa i ovjeravanja programski upravljanih mjerila, poslove vrednovanja i razvoja
programske podrške programski upravljanih mjerila, vodi propisane evidencije, te
sudjeluje u izradi propisa iz djelokruga Odsjeka. Odsjek nadalje sudjeluje u
radu odbora međunarodnih i europskih organizacija u području razvoja i
ispitivanja programske podrške za mjerila, te prati razvoj tehnologija na
području programske podrške u mjeriteljstvu.

*2.6.2. Odsjek za mjerila u zdravstvu i veterinarstvu*

Članak 24.

Odsjek za mjerila u zdravstvu i veterinarstvu obavlja poslove ispitivanja tipa
mjerila te razvoj postupaka i metoda ispitivanja mjerila u zdravstvu, vodi
propisane evidencije te sudjeluje u izradi propisa iz područja djelovanja
Odsjeka. Odsjek nadalje sudjeluje u radu Odbora međunarodnih i europskih
organizacija s državnim tijelima i ustanovama Republike Hrvatske u području
mjerila u zdravstvu i veterinarstvu, te prati stanje i predlaže mjere za
zakonito i stručno obavljanje poslova u području rada Odsjeka.

3. SLUŽBA ZA PRAVNE, KADROVSKE I OPĆE POSLOVE

Članak 25.

U Službi za pravne, kadrovske i opće poslove obavljaju se poslovi pripreme i
izrade nacrta prijedloga zakona, pravilnika, naredbi i drugih propisa iz
djelokruga Zavoda; daju mišljenja na nacrte prijedloga zakona i podzakonskih
akata drugih tijela državne uprave; daju stručna mišljenja i objašnjenja u svezi
s primjenom i provedbom zakona i drugih propisa iz djelokruga Zavoda; prate
promjene u zakonodavstvu i usklađuju propisi iz djelokruga Zavoda; pripremaju
odgovori na zastupnička pitanja, izrađuju nacrti prijedloga ugovora, vode i
koordiniraju upravni postupci i provodi upravni nadzor zajedno s drugim
ustrojstvenim jedinicama u upravnim stvarima iz djelokruga Zavoda.
U Službi se obavljaju poslovi koji se odnose na planiranje zapošljavanja,
praćenje stanja i predlaganja mjera za unaprjeđenje uprav­ljanja i razvoja
kadrova u Zavodu; savjetovanje i usmjeravanje unutarnjih ustrojstvenih jedinica
u vezi s planiranjem i upravljanjem kadrovima; izrađuju planovi zapošljavanja,
te koordiniraju poslovi na izradi programa rada i izvješća o radu.
U Službi se nadalje obavljaju poslovi u vezi prijama u državnu službu i
rasporeda na radna mjesta; vodi osobni očevidnik držav­nih službenika i
namještenika; analiziraju potrebe za izobrazbom u državnoj službi i drugi
poslovi koji se odnose na razvoj ljudskih resursa u Zavodu.
U Službi se obavljaju i financijski poslovi za potrebe Zavoda, poslovi javne
nabave; poslovi na projektiranju i razvoju informatičkog sustava i unutarnje
računalne mreže Zavoda; poslovi prijama i otpreme spisa, raspoređivanja i
dostave akata, poslovi pismohrane, poslovi dostave, pomoćno-tehnički poslovi, te
drugi poslovi iz djelokruga Službe.
Za obavljanje poslova iz djelokruga Službe ustrojavaju se:
3.1. Odjel za pravne poslove
3.2. Odjel za planiranje, razvoj, upravljanje kadrovima i opće poslove
3.3. Odjel za financijske, knjigovodstvene i poslove nabave
3.4. Odjel za informatički sustav i izdavaštvo.

***3.1. Odjel za pravne poslove***

Članak 26.

Odjel za pravne poslove obavlja upravne i stručne poslove koji se odnose na
provođenje zakona i drugih propisa iz djelokruga Zavoda, priprema nacrte
prijedloga zakona i drugih propisa iz djelokruga Zavoda, izrađuje naputke,
stručna mišljenja i objašnjenja u vezi s primjenom i provedbom zakona i drugih
propisa, prati promjene u zakonodavstvu i usklađuje propise iz djelokruga
Zavoda, priprema odgovore na zastupnička pitanja, vodi poslove u vezi s
utvrđivanjem odgovornosti zbog lake povrede službene dužnosti i poslove oko
pokretanja postupaka zbog teške povrede službene dužnosti pri Službeničkom sudu,
odgovara na tužbe u upravnim sporovima, priprema upute za nadležno Državno
odvjetništvo u sudskim sporovima iz djelokruga Zavoda u kojima zastupa Republiku
Hrvatsku, izrađuje nacrte prijedloga domaćih i međunarodnih ugovora i obavlja
druge poslove iz djelokruga Odjela.
Za obavljanje poslova iz djelokruga Odjela ustrojavaju se:
3.1.1. Odsjek za normativno-pravne poslove
3.1.2. Odsjek za upravno-pravne poslove.

*3.1.1. Odsjek za normativno-pravne poslove*

Članak 27.

Odsjek za normativno-pravne poslove obavlja pravne poslove izrade nacrta
prijedloga zakona, pravilnika, naredbi, naputaka i drugih akata iz djelokruga
Zavoda; u suradnji s drugim odjelima daje stručna mišljenja i objašnjenja u vezi
s primjenom i provedbom zakona i drugih propisa; prati promjene u zakonodavstvu
i usklađuje propise iz djelokruga Zavoda; ostvaruje suradnju s drugim tijelima
državne uprave i državne vlasti u pitanjima iz svog djelokruga, te izrađuje
nacrte ugovora i sporazuma iz djelokruga Zavoda.

*3.1.2. Odsjek za upravno-pravne poslove*

Članak 28.

Odsjek za upravno-pravne poslove obavlja upravne i stručne poslove izrade nacrta
rješenja u prvom stupnju i nacrta rješenja Povjerenstvu za žalbe na
prvostupanjska rješenja mjeriteljskih inspektora; priprema odgovore na tužbe u
upravnim sporovima, te priprema stručna mišljenja i upute Državnom odvjetništvu
u sudskim sporovima iz djelokruga Zavoda. Odsjek nadalje obavlja poslove oko
provođenja postupka zbog lake povrede službene dužnosti, poslove oko pokretanja
i sudjelovanja u postupcima zbog teške povrede službene dužnosti pred
Službeničkim sudom. Odsjek izrađuje nacrte programa rada Odjela i u suradnji s
drugim ustrojstvenim jedinicama izrađuje izvješća o radu, te obavlja druge
poslove iz djelokruga Odsjeka.

***3.2. Odjel za planiranje, razvoj, upravljanje kadrovima i opće poslove***

Članak 29.

Odjel za planiranje, razvoj, upravljanje kadrovima i opće poslove prati i
provodi mjere kadrovske politike Zavoda; obavlja poslove koji se odnose na
planiranje zapošljavanja, praćenje stanja i predlaganje mjera za unaprjeđenje
upravljanja i razvoja kadrova u Zavodu; savjetuje i usmjerava unutarnje
ustrojstvene jedinice u vezi s planiranjem i upravljanjem kadrovima; obavlja
poslove oko izbora kandidata za prijam u državnu službu; priprema rješenja o
rasporedu na radna mjesta i ostala rješenja s osnova državne službe; sudjeluje u
izradi, donošenju i realizaciji plana i programa stručnog usavršavanja; priprema
materijale za postupak ocjenjivanja službenika i namještenika; prati statusna
prava službenika i namještenika, njihov rad i napredovanje u službi te vodi
osobne očevidnike.
U Odjelu se nadalje obavljaju poslovi koji se odnose na prijam, otpremu i
evidentiranje pismena, vođenje pismohrane, obavljanje vanjske i unutarnje
otpreme pošte, raspoređivanje akata, poslovi arhiviranja i čuvanja arhivske
građe; izrada izvješća o stanju primljenih, riješenih i neriješenih predmeta;
poslovi prijepisa, umnožavanja, dostave i službenog prijevoza; poslovi čišćenja,
poslovi održavanja objekata, opreme i vozila Zavoda; poslovi vezani uz
korištenje imovine i sredstava za rad Zavoda, te drugi poslovi iz djelokruga
Odjela.
Za obavljanje poslova iz djelokruga Odjela ustrojavaju se:
3.2.1. Odsjek za planiranje, razvoj i upravljanje kadrovima
3.2.2. Odsjek za opće poslove
3.2.3. Odsjek za tehničke i pomoćne poslove.

3.2.1. Odsjek za planiranje, razvoj i upravljanje kadrovima

Članak 30.

Odsjek za planiranje, razvoj i upravljanje kadrovima prati i provodi mjere
kadrovske politike Zavoda; obavlja poslove koji se odnose na planiranje
zapošljavanja, praćenje stanja i predlaganja mjera za unaprjeđenje upravljanja i
razvoja kadrova u Zavodu; savjetovanje i usmjeravanje unutarnjih ustrojstvenih
jedinica u vezi s planiranjem i upravljanjem kadrovima; obavlja poslove oko
izbora kandidata za prijem u državnu službu; priprema rješenja o rasporedu na
radna mjesta i ostala rješenja s osnova državne službe; sudjeluje u izradi,
donošenju i realizaciji plana i programa stručnog usavršavanja; priprema
materijale za ocjenjivanje službenika i namještenika; prati statusna prava
službenika i namještenika, njihov rad i napredovanje u službi; vodi osobne
očevidnike, te obavlja druge poslove iz djelokruga Odsjeka.

*3.2.2. Odsjek za opće poslove*

Članak 31.

Odsjek za opće poslove obavlja poslove koji se odnose na prijam, otpremu i
evidentiranje pismena, vođenje pismohrane, vanjske i interne otpreme pošte,
raspoređivanje akata, poslove arhiviranja i čuvanja arhivske građe, izrada
izvješća o stanju primljenih, riješenih i nerješenih predmeta i druge poslove iz
djelokruga Odsjeka.

*3.2.3. Odsjek za tehničke i pomoćne poslove*

Članak 32.

Odsjek za tehničke i pomoćne poslove obavlja poslove održavanja objekata, opreme
i vozila Zavoda, prijepisa, umnožavanja, dostave i službenog prijevoza, poslove
čišćenja, poslove vezane uz korištenje imovine i sredstava za rad Zavoda, te
druge poslove iz djelokruga Odsjeka.

***3.3. Odjel za financijske, knjigovodstvene i poslove nabave***

Članak 33.

Odjel za financijske, knjigovodstvene i poslove nabave obavlja poslove vezane uz
izradbu godišnjih, tromjesečnih i mjesečnih planova i njihovih ostvarenja,
poslove vezane uz obračun plaća dužnosnika, službenika i namještenika i osobnih
naknada službenika i namještenika, izrađuje statistička izvješća o plaćama i
naknadama, vodi potrebne knjigovodstvene evidencije i statistička izvješća iz
financijskog poslovanja, obavlja poslove redovite nabave roba, radova i usluga
za potrebe Zavoda, pruža stručnu pomoć povjerenstvima za nabavu i prati
odvijanje postupaka nabave u skladu s godišnjim planom nabave i sredstvima
osiguranim financijskim planom, obavlja poslove izrade godišnjeg plana nabave,
vodi evidenciju postupaka javne nabave, te druge poslove iz djelokruga Odjela.
Za obavljanje poslova iz djelokruga Odjela ustrojavaju se:
3.3.1. Odsjek za financijske i knjigovodstvene poslove
3.3.2. Odsjek za materijalno knjigovodstvo i Državnu riznicu
3.3.3. Odsjek za nabavu.

*3.3.1. Odsjek za financijske i knjigovodstvene poslove*

Članak 34.

Odsjek za financijske i knjigovodstvene poslove obavlja poslove vezane uz
izradbu obračuna, analitičkih kontnih planova, kontiranje, knjiženje i kontrolu
knjigovodstvene dokumentacije, plaćanje svih obveza, vodi evidenciju o urednoj
naplati izdanih računa, te obavlja gotovinska i bezgotovinska plaćanja.

*3.3.2. Odsjek za materijalno knjigovodstvo i Državnu riznicu*

Članak 35.

Odsjek za materijalno knjigovodstvo i Državnu riznicu obavlja poslove vezane uz
opremanje Zavoda, izrađuje izvješća o materijalnom poslovanju Zavoda, obrađuje i
dostavlja zahtjeve za doznaku proračunskih sredstava iz Državne riznice, te vodi
sve poslove koji su vezani uz plaćanje obveza Zavoda za kapitalne izdatke.

*3.3.3. Odsjek za nabavu*

Članak 36.

Odsjek za nabavu obavlja poslove redovite nabave roba, radova i usluga sukladno
utvrđenom postupku nabave, izrađuje godišnji plan nabave u suradnji s ostalim
ustrojstvenim jedinicama i usklađuje ga s financijskim planom i s pozicijama
proračuna, vodi evidenciju postupaka nabave, priprema odluke o osnivanju
povjerenstva za provedbu postupaka nabave, raspisuje i provodi postupke
nadmetanja, u suradnji s Odjelom za pravne poslove sklapa godišnje ugovore s
dobavljačima, vodi evidencije o sklopljenim ugovorima, zaprima zahtjeve
iskazanih potreba organizacijskih jedinica te ih usklađuje s godišnjim planom
nabave, kontrolira realizaciju nabave po pozicijama proračuna, obavlja poslove
pisanja i evidentiranja putnih naloga.

***3.4. Odjel za informatički sustav i izdavaštvo***

Članak 37.

Odjel za informatički sustav i izdavaštvo obavlja poslove osmišljavanja, razvoja
i projektiranja informatičkog sustava i unutarnje računalne mreže Zavoda
(definiranje programske i strojne opreme) i stvara preduvjete za povezivanje s
drugim računalnim mrežama u jedinstveni informatički sustav, projektira baze
podataka i odgovarajuće programske aplikacije za potrebe bržeg i kvalitetnijeg
obavljanja poslova Zavoda, osigurava održavanje programske i strojne opreme,
prati razvoj tehnologija iz područja informatike, daje prijedloge za
usavršavanje i poboljšavanje informatičkog sustava Zavoda, te organizira
uvođenje novih rješenja u tome području, provodi informatičku izobrazbu
službenika i namještenika Zavoda, brine se o održavanju internetske stranice
Zavoda i osigurava tehničku podršku za publikacije i izdanja Zavoda u
elektroničkom obliku. Odjel obavlja i poslove izdavanja dokumenata i publikacija
iz djelokruga rada Zavoda, te izdaje periodične publikacije (glasilo).
Za obavljanje poslova iz djelokruga Odjela ustrojavaju se:
3.4.1. Odsjek za informatički sustav
3.4.2. Odsjek za izdavaštvo.

*3.4.1. Odsjek za informatički sustav*

Članak 38.

U Odsjeku za informatički sustav obavljaju se poslovi osmišljavanja, razvoja i
projektiranja informatičkog sustava i unutarnje računalne mreže Zavoda
(definiranje programske i strojne opreme) i stvaraju preduvjeti za povezivanje s
drugim računalnim mrežama u jedinstveni informatički sustav, projektiraju baze
podataka i odgovarajuće programske aplikacije za potrebe bržeg i kvalitetnijeg
obavljanja poslova Zavoda, osigurava održavanje programske i strojne opreme,
prati razvoj tehnologija na području informatike, daju prijedlozi za
usavršavanje i poboljšavanje informatičkog sustava Zavoda, te organizira
uvođenje novih rješenja u tome području. Odsjek provodi informatičku izobrazbu
službenika i namještenika Zavoda, brine se o održavanju internetske stranice
Zavoda i osigurava tehničku podršku za publikacije i izdanja Zavoda u
elektroničkom obliku.

*3.4.2. Odsjek za izdavaštvo*

Članak 39.

U Odsjeku za izdavaštvo obavljaju se poslovi izdavanja dokumenata i publikacija
iz djelokruga rada Zavoda (glasilo), izdavanja brošura, osmišljavanje i
pripremanje materijala za prezentaciju Zavoda na stručnim skupovima, organizira
tiskanje drugih materijala za potrebe Zavoda (memoranduma, posjetnica i dr.).

4. SLUŽBA ZA PLEMENITE KOVINE I HOMOLOGACIJU

Članak 40.

Služba za plemenite kovine i homologaciju obavlja upravne i stručne poslove koji
se odnose na provođenje zakona i podzakonskih akata u području ispitivanja,
označivanja i žigosanja (potvrđivanja) predmeta od plemenitih kovina,
ispitivanja njihovih slitina i referencijskih materijala; obavlja postupke
ovlašćivanja proizvođača predmeta od plemenitih kovina; vodi postupak za dodjelu
znaka proizvođača odnosno znaka sukladnosti predmeta od plemenitih kovina, te
vodi propisane evidencije o znakovima proizvođača (znakovima sukladnosti),
ispitanim i žigosanim predmetima od plemenitih kovina i obavljenim kemijskim
mjerenjima.
U Službi se obavljaju poslovi suradnje s međunarodnim organizacijama iz područja
plemenitih kovina i referencijskih materijala, tuzemna i međunarodna usporedbena
ispitivanja, provjeravanje i vrednovanje te potvrđivanje rezultata ispitivanja
uzoraka predmeta od plemenitih kovina, njihovih slitina i referencijskih
materijala.
U Službi se obavlja analiza potreba i stanja, planiranje i razvoj djelatnosti
ispitivanja i žigosanja predmeta od plemenitih kovina, njihovih slitina i
referencijskih materijala u Republici Hrvatskoj, te planira i osigurava
sljedivost referencijskih materijala za potrebe ispitivanja predmeta od
plemenitih kovina.
Služba nadalje obavlja upravne i stručne poslove koji se odnose na provođenje
zakona i podzakonskih akata u području homologacije vozila, njihovih dijelova i
opreme; obavlja postupke ovlašćivanja ispitnih mjesta za homologaciju vozila;
obavlja poslove potvrđivanja sukladnosti tipa vozila s propisanim
homologacijskim zahtjevima; vodi evidenciju o ovlaštenim uvoznicima i izdanim
potvrdama o sukladnosti tipa vozila i obavlja nadzor nad radom ovlaštenih
pravnih osoba iz ovog područja.
Služba sudjeluje u pripremanju i izradi nacrta prijedloga zakona, pravilnika,
naredbi, naputaka i drugih akata iz djelokruga Službe.
Za obavljanje poslova iz djelokruga Službe ustrojavaju se:
4.1. Odjel za plemenite kovine i kemijska mjerenja
4.2. Odjel za homologaciju.

***4.1. Odjel za plemenite kovine i kemijska mjerenja***

Članak 41.

Odjel za plemenite kovine i kemijska mjerenja obavlja upravne i stručne poslove
koji se odnose na provođenje zakona i drugih propisa u području ispitivanja,
označivanja i žigosanja (potvrđivanja) predmeta od plemenitih kovina,
ispitivanja njihovih slitina i referencijskih materijala. Odjel obavlja
ovlašćivanje proizvođača predmeta od plemenitih kovina; vodi postupak za dodjelu
znaka proizvođača odnosno znaka sukladnosti predmeta od plemenitih kovina; te
vodi propisane evidencije o znakovima proizvođača (znakovima sukladnosti),
ispitanim i žigosanim predmetima od plemenitih kovina i obavljenim kemijskim
mjerenjima.
U Odjelu se nadalje obavljaju poslovi suradnje s međunarodnim organizacijama iz
područja plemenitih kovina i referencijskih materijala, tuzemna i međunarodna
usporedbena ispitivanja, provjeravanje i vrednovanje te potvrđivanje rezultata
ispitivanja uzoraka predmeta od plemenitih kovina, njihovih slitina i
referencijskih materijala.
U Odjelu se obavlja analiza potreba i stanja, planiranje i razvoj djelatnosti
ispitivanja i žigosanja predmeta od plemenitih kovina, njihovih slitina i
referencijskih materijala u Republici Hrvatskoj, te planira i osigurava
sljedivost referencijskih materijala za potrebe ispitivanja predmeta od
plemenitih kovina.
Za obavljanje poslova iz djelokruga Odjela ustrojavaju se:
4.1.1. Odsjek za plemenite kovine i kemijska mjerenja – Po­dručna jedinica
Zagreb
4.1.2. Odsjek za plemenite kovine i kemijska mjerenja – Po­dručna jedinica
Rijeka
4.1.3. Odsjek za plemenite kovine i kemijska mjerenja – Područna jedinica Split
4.1.4. Odsjek za plemenite kovine i kemijska mjerenja – Po­dručna jedinica
Osijek.

*4.1.1. – 4.1.4. Odsjeci za plemenite kovine i kemijska mjerenja*

Članak 42.

Odsjeci za plemenite kovine i kemijska mjerenja u područnim jedinicama u
Zagrebu, Rijeci, Splitu i Osijeku obavljaju upravne i stručne poslove koji se
odnose na provođenje zakona i podzakonskih akata u području ispitivanja,
označavanja i žigosanja (potvrđivanja) predmeta od plemenitih kovina,
ispitivanja njihovih slitina i referencijskih materijala. Odsjeci obavljaju
ovlašćivanje proizvođača predmeta od plemenitih kovina, vode postupke za dodjelu
znaka proizvođača odnosno znaka sukladnosti predmeta od plemenitih kovina, te
vode propisane evidencije o znakovima proizvođača (znakovima sukladnosti),
ispitanim i žigosanim predmetima od plemenitih kovina i obavljenim kemijskim
mjerenjima.

***4.2. Odjel za homologaciju***

Članak 43.

Odjel za homologaciju obavlja upravne i stručne poslove koji se odnose na
provođenje zakona i podzakonskih akata u području homologacije vozila, njihovih
dijelova i opreme, obavlja postupke ovlašćivanja ispitnih mjesta za homologaciju
vozila, obavlja poslove potvrđivanja sukladnosti tipa vozila s propisanim
homologacijskim zahtjevima, vodi evidenciju o ovlaštenim uvoznicima i izdanim
potvrdama o sukladnosti tipa vozila, te nadzor nad radom ovlaštenih pravnih
osoba iz ovog područja, surađuje s međunarodnim organizacijama iz ovih područja
i vodi propisane evidencije.
U Odjelu za homologaciju se ustrojavaju:
4.2.1. Odsjek za homologaciju osobnih i gospodarskih vozila
4.2.2. Odsjek za homologaciju motornih vozila na dva ili tri kotača i traktora.

*4.2.1. Odsjek za homologaciju osobnih i gospodarskih vozila*

Članak 44.

U Odsjeku za homologaciju osobnih i gospodarskih vozila obav­jaju se upravni i
stručni poslovi koji se odnose na potvrđivanje sukladnosti tipa vozila, njihove
opreme i dijelova s propisanim homologacijskim zahtjevima, obavljaju postupci
ovlašćivanja ispitnih mjesta za homologaciju tipa vozila i homologaciju
pojedinačnog vozila, vrši nadzor nad njihovim radom, te vodi baza podataka o
ovlaštenim uvoznicima, izdanim potvrdama o sukladnosti tipa vozila i dr.
Odsjek sudjeluje u izradi nacrta prijedloga zakona te podzakonskih akata iz
područja homologacije, te daje stručna mišljenja i objašnjenja u vezi s
primjenom propisa iz područja homologacije gospodarskih i osobnih vozila,
njihovih dijelova i opreme.

*4.2.2. Odsjek za homologaciju motornih vozila na dva ili tri kotača i traktora*

Članak 45.

U Odsjeku za homologaciju motornih vozila na dva ili tri kotača i traktora
obavljaju se upravni i stručni poslovi koji se odnose na potvrđivanje
sukladnosti tipa vozila na dva ili tri kotača i traktora (u daljnjem tekstu:
vozila i traktora), njihove opreme i dijelova s propisanim homologacijskim
zahtjevima, obavljaju postupci ovlašćivanja ispitnih mjesta za homologaciju tipa
i homologaciju pojedinačnog vozila i traktora, vrši nadzor nad njihovim radom,
te vodi baza podataka o ovlaštenim uvoznicima, izdanim potvrdama o sukladnosti
tipa vozila i traktora i dr.
Odsjek sudjeluje u izradi nacrta prijedloga zakona te podzakonskih akata iz
područja homologacije, te daje stručna mišljenja i objašnjenja u vezi s
primjenom propisa iz područja homologacije vozila i traktora, njihovih dijelova
i opreme.

5. SAMOSTALNI ODJEL ZA TEMELJNO MJERITELJSTVO

Članak 46.

Samostalni Odjel za temeljno mjeriteljstvo obavlja poslove planiranja,
organizacije, koordinacije i provedbe poslova razvoja nacionalnog sustava
temeljnog mjeriteljstva, osiguranju sljedivosti mjerenja u Republici Hrvatskoj,
ostvarivanja, čuvanja i održavanja državnih (nacionalnih) mjernih etalona i
osiguranja njihove sljedivosti prema međunarodnim ostvarenjima (etalonima)
mjernih jedinica. Odjel predlaže rješenja za ostvarivanje i proglašavanje
državnih etalona, vodi brigu o održavanju državnih etalona, provodi nadzor nad
državnim etalonima, obavlja poslove umjeravanja etalona, obav­lja ekspertna
mjerenja i potvrđivanje značajki referencijskih tvari te ispitivanja u
postupcima ocjene sukladnosti mjerila s propisanim mjeriteljskim zahtjevima.
Odjel obavlja poslove nacionalnih umjernih laboratorija za masu, gustoću i
drugih laboratorija koji se po potrebi uspostavljaju u okviru Zavoda, te
koordinira, prati i nadzire rad drugih nacionalnih mjeriteljskih laboratorija.
Odjel također obavlja poslove koji proizlaze iz članstva u međunarodnim
mjeriteljskim organizacijama iz područja temeljnog mjeriteljstva, te koordinira
sudjelovanje drugih pravnih i fizičkih osoba u izvršenju tih zadaća kao i zadaća
koje proizlaze iz međunarodnih sporazuma u području temeljnog mjeriteljstva koji
obvezuju Republiku Hrvatsku.
Za obavljanje poslova iz djelokruga Odjela ustrojavaju se:
5.1. Odsjek za mjernu sljedivost i državne etalone
5.2. Odsjek za mjerenja mase
5.3. Odsjek za fizikalno-kemijska mjerenja.

***5.1. Odsjek za mjernu sljedivost i državne etalone***

Članak 47.

Odsjek za za mjernu sljedivost i državne etalone obavlja poslove osiguranja
sljedivosti mjerenja u Republici Hrvatskoj, ostvarivanja, čuvanja i održavanja
državnih (nacionalnih) mjernih etalona i osiguranje njihove sljedivosti prema
međunarodnim ostvarenjima (etalonima) mjernih jedinica. Prati stanje i analizira
potrebe razvoja mjeriteljskog sustava Republike Hrvatske, te predlaže rješenja
za osiguranje mjerne sljedivosti na nacionalnoj razini. Predlaže rješenja za
ostvarivanje i proglašavanje državnih etalona, vodi brigu o održavanju državnih
etalona, te provodi nadzor nad državnim etalonima i nacionalnim umjernim
laboratorijima.
Odsjek obavlja poslove koji proizlaze iz članstva u međunarodnim mjeriteljskim
organizacijama iz područja temeljnog mjeriteljstva, te koordinira sudjelovanje
drugih pravnih i fizičkih osoba u izvršenju tih zadaća kao i zadaća koje
proizlaze iz međunarodnih sporazuma u području temeljnog mjeriteljstva koji
obvezuju Repub­liku Hrvatsku.

***5.2. Odsjek za mjerenja mase***

Članak 48.

Odsjek za mjerenja mase obavlja poslove nacionalnoga mjeriteljskog laboratorija
za masu, poslove ispitivanja u postupcima ocjene sukladnosti mjerila mase s
propisanim mjeriteljskim zahtjevima, obavlja umjeravanja etalona mase niže
mjeriteljske razine. Odsjek sudjeluje u međulaboratorijskim usporedbenim
ispitivanjima u području mjerenja mase, održava međunarodnu akreditaciju u
području mjerenja mase, prati razvoj na području mjerenja mase, te sudjeluje u
radu međunarodnih tijela i ekspertnih skupina u području masenog mjeriteljstva.
Odsjek sudjeluje u radu odbora međunarodnih i regionalnih mjeriteljskih
organizacija iz područja mjerenja mase, te surađuje s nacionalnim laboratorijima
za masu drugih država, sudjeluje u međunarodnim i europskim projektima
usporedbenih mjerenja mase, prati europske i međunarodne projekte iz područja
mase te sudjeluje na tim projektima.

***5.3. Odsjek za fizikalno-kemijska mjerenja***

Članak 49.

Odsjek za fizikalno-kemijska mjerenja obavlja poslove Nacionalnoga umjernog
laboratorija za gustoću. Odsjek obavlja poslove ispitivanja u postupcima ocjene
sukladnosti mjerila gustoće, mjerila količine šećera i mjerila alkoholne jakosti
s propisanim mjeriteljskim zahtjevima, obavlja umjeravanja etalona i mjerila
gustoće niže mjeriteljske razine, sudjeluje u međulaboratorijskim usporedbenim
ispitivanjima u području mjerenja gustoće, ispituje gustoću tekućina, obujam i
gustoću krutina, pripravlja i potvrđuje referencijske tvari za umjeravanje
denzitometara, ispituje i potvrđuje površinsku napetost tekućina. Odsjek održava
međunarodnu akreditaciju u području mjerenja gustoće, sadržaja šećera i
alkoholne jakosti, prati razvoj na području mjerenja gustoće i površinske
napetosti, te sudjeluje u radu međunarodnih tijela i ekspertnih skupina u
području fizikalno-kemijskih mjerenja.
Odsjek sudjeluje u radu odbora međunarodnih, regionalnih mjeriteljskih
organizacija iz područja fizikalno-kemijskih mjerenja, te surađuje s nacionalnim
laboratorijima za gustoću drugih država, sudjeluje u međunarodnim i europskim
projektima usporedbenih mjerenja gustoće, prati europske i međunarodne projekte
iz područja fizikalno-kemijskih mjerenja i sudjeluje na tim projektima.

6. SAMOSTALNI ODJEL ZA MJERITELJSKU INSPEKCIJU

Članak 50.

Samostalni odjel za mjeriteljsku inspekciju obavlja inspekcijske poslove koji se
odnose na nadzor nad primjenom i izvršavanjem zakona, drugih propisa i općih
akata u djelatnosti mjeriteljstva; nadzor nad stručnim radom ovlaštenih
mjeritelja, ovlaštenih pravnih osoba i ovlaštenih servisa. U okviru Odjela
obavljaju se i poslovi nadzora nad ispravnošću i žigosanjem predmeta od
plemenitih kovina.
Za obavljanje poslova iz djelokruga Odjela ustrojavaju se:
6.1. Odsjek mjeriteljske inspekcije – Područna jedinica Zagreb
6.2. Odsjek mjeriteljske inspekcije – Područna jedinica Split
6.3. Odsjek mjeriteljske inspekcije – Područna jedinica Osijek.

***6.1. – 6.3. Odsjeci mjeriteljske inspekcije***

Članak 51.

Odsjeci mjeriteljske inspekcije u područnim jedinicama u Zagrebu, Splitu i
Osijeku obavljaju poslove inspekcijskog nadzora nad uporabom zakonitih mjernih
jedinica; nad čuvanjem, održavanjem i uporabom državnih etalona; nad korištenjem
sredstava iz državnog proračuna za sufinanciranje državnih etalona; nad
postupcima potvrđivanja usklađenosti mjerila s mjeriteljskim propisima te pos­tupcima
ispitivanja tipa mjerila i ovjeravanja zakonitih mjerila; nad uporabom zakonitih
mjerila; nad provedbom službenih mjerenja; nad pravnim i fizičkim osobama
ovlaštenim za provedbu odredbi Zakona o mjeriteljstvu, te nad obavljanjem drugih
mjeriteljskih poslova koji su utvrđeni propisima.
Odsjeci obavljaju poslove inspekcijskog nadzora nad pakovinama i bocama kao
mjernim spremnicima u smislu odredbi Zakona o mjeriteljstvu. To obuhvaća nadzor
nad proizvodnjom, uvozom i stavljanjem u promet pakovina; nadzor nad postupcima
ispitivanja pakovina; nadzor nad nazivnim količinama punjenja i označavanja
nazivnih količina punjenja; nadzor nad ispunjavanjem mjeriteljskih zahtjeva za
skupne i bezomotne pakovine i nadzor nad mjerilima s kojima se nadziru količine
punjenja.
U odsjecima se prati stanje i predlažu mjere za zakonito i stručno obavljanje
poslova koji proizlaze iz mjeriteljskih propisa, pruža stručna pomoć subjektima
koji se nadziru, te izrađuju analize i informacije iz djelokruga odsjeka.
Odsjeci obavljaju nadzor nad čistoćom predmeta od plemenitih kovina i nadzor nad
ispitivanjem, označavanjem i žigosanjem pred­meta od plemenitih kovina.

7. SAMOSTALNI ODJEL ZA UNUTARNJU REVIZIJU

Članak 52.

Samostalni odjel za unutarnju reviziju provodi unutarnju reviziju unutar Zavoda,
daje stručna mišljenja, savjete i preporuke u cilju poboljšanja poslovanja
Zavoda; procjenjuje sustave, procese i unutarnje kontrole na temelju upravljanja
rizicima; provodi unutarnje revizije u skladu s najboljom strukovnom praksom,
međunarodnim standardima unutarnje revizije i kodeksom strukovne etike
unutarnjih revizora; testira, analizira i ocjenjuje sve poslovne funkcije iz
nadležnosti Zavoda, te daje stručno mišljenje i preporuke ravnatelju s ciljem
poboljšanja poslovanja; izrađuje strateške i godišnje planove unutarnje
revizije; izrađuje periodična i godišnja izvješća o obavljenoj unutarnjoj
reviziji i podnosi ih ravnatelju; prati provedbu preporuka navedenih u
izvješćima te planove pojedinačnih revizija; obavlja posebne revizije na zahtjev
ravnatelja; izrađuje godišnja izvješća o radu Odjela i dostavlja ih nadležnim
institucijama i osobama u skladu s važećim propisima; surađuje sa Središnjom
harmonizacijskom jedinicom unutarnje revizije i financijske kontrole, što
uključuje i obvezu dostave strateških i godišnjih planova te godišnjeg izvješća
toj jedinici; prati i predlaže stalnu edukaciju unutarnjih revizora u skladu s
međunarodnim standardima unutarnje revizije, te procjenjuje praćenje provedbe
preporuka Državnog ureda za reviziju.

IV. UPRAVLJANJE ZAVODOM

Članak 53.

Radom Zavoda upravlja ravnatelj.
Ravnatelja u slučaju njegove odsutnosti i spriječenosti zamjenjuje pomoćnik
ravnatelja za mjeriteljstvo.

Članak 54.

Radom službi u Zavodu upravljaju pomoćnici ravnatelja.
Radom odjela upravljaju načelnici odjela.

Članak 55.

Odsjekom upravlja voditelj odsjeka, a pododsjekom voditelj pododsjeka.

Članak 56.

Kabinetom ravnatelja upravlja tajnik Kabineta.

Članak 57.

Pomoćnici ravnatelja odgovorni su za svoj rad ravnatelju.
Načelnici odjela u sastavu službi odgovorni su za svoj rad rav­natelju i
pomoćniku ravnatelja koji upravlja tom službom.
Načelnici samostalnih odjela za svoj rad odgovorni su ravnatelju Zavoda.
Voditelji odsjeka i voditelji pododsjeka za svoj rad odgovorni su načelniku
odjela, pomoćniku ravnatelja i ravnatelju Zavoda.
Tajnik Kabineta odgovoran je za svoj rad ravnatelju Zavoda.

V. SURADNJA S DRUGIM TIJELIMA DRŽAVNE UPRAVE I PRAVNIM OSOBAMA KOJE IMAJU JAVNE
OVLASTI

Članak 58.

Zavod surađuje s drugim tijelima državne uprave i pravnim osobama koje imaju
javne ovlasti u vezi s ostvarenjem upravnih i drugih stručnih poslova iz
djelokruga Zavoda.
Zavod surađuje sa stručnim, znanstvenim i drugim ustanovama radi rješavanja
pojedinih stručnih i upravnih pitanja iz djelokruga Zavoda.
Za raspravljanje o pojedinim pitanjima obavljanja poslova Zavoda, za utvrđivanje
nacrta propisa, davanje mišljenja i prijedloga o značajnim pitanjima iz
djelokruga Zavoda, ravnatelj može osnivati stručne savjete odnosno radne
skupine.
Članovi stručnih savjeta, odnosno radnih grupa izvan Zavoda imenuju se uz
prethodno pribavljenu suglasnost čelnika odgovarajućeg tijela ili druge
organizacije u kojoj su zaposleni.
Aktom o osnivanju tijela iz stavka 3. ovog članka utvrđuje se djelokrug i način
rada stručnog savjeta odnosno radne skupine.

VI. SLUŽBENICI I NAMJEŠTENICI ZAVODA

Članak 59.

Poslove i zadaće iz djelokruga Zavoda, ovisno o vrsti, složenosti, stručnoj
spremi i drugim uvjetima, obavljaju državni službenici raspoređeni na radna
mjesta službenika i namještenici raspoređeni na radna mjesta namještenika u
skladu sa zakonom.
Okvirni broj državnih službenika i namještenika potrebnih za obavljanje poslova
iz djelokruga Zavoda prikazan je u tablici koja je sastavni dio ove Uredbe, a
koja se ne objavljuje u »Narodnim novinama«.

VII. PRIJELAZNE I ZAVRŠNE ODREDBE

Članak 60.

Pitanja od značaja za rad Zavoda koja nisu uređena Zakonom, Uredbom o načelima
za unutarnje ustrojstvo tijela državne uprave i ovom Uredbom, uredit će se
Pravilnikom o unutarnjem redu Zavoda.
Pravilnikom iz stavka 1. ovog članka utvrdit će se potreban broj državnih
službenika i namještenika s naznakom njihovih temeljnih poslova i zadaća,
stručnih uvjeta potrebnih za njihovo obavljanje, njihove ovlasti i odgovornosti,
te druga pitanja od značaja za rad Zavoda.
Pravilnik o unutarnjem redu ravnatelj Zavoda donijet će u roku od trideset dana
od dana stupanja na snagu ove Uredbe.

Članak 61.

Danom stupanja na snagu ove Uredbe prestaje važiti Uredba o unutarnjem
ustrojstvu Državnog zavoda za mjeriteljstvo (»Narodne novine«, broj 44/2005).

Članak 62.

Ova Uredba stupa na snagu osmog dana od dana objave u »Narodnim novinama«.

Klasa: 023-03/06-01/20
Urbroj: 5030108-06-1
Zagreb, 14. rujna 2006.

Potpredsjednica Vlade
i ministrica obitelji, branitelja
i međugeneracijske solidarnosti
**Jadranka Kosor, dipl. iur**., v. r.

Uredba, NN 104/2006-2344
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)